טאקוונדו בישראל

הטאקוונדו בישראל הוא ענף ספורט המוכר על ידי מינהל הספורט ומנוהל על ידי ההתאחדות הישראלית לטאקוונדו. נשיא ההתאחדות הוא חי-יוסף שמשון, ומנכ"ל ההתאחדות הוא גם מייסד הענף בישראל, מישל מדר. ההתאחדות הישראלית לטאקוונדו, משתייכת לזרם ה-WT.
בענף מתאמנים אלפי ספורטאים, מאזורים רבים ובמגוון רב של גילאים. ההתאחדות הישראלית לטאקוונדו היא חברה בהתאחדות העולמית ובהתאחדות האירופאית. הענף הגיע להישגים רבים, שהבולטים שבהם הם מדליית הזהב של גילי חיימוביץ' במשחקי הנוער בסינגפור בשנת 2010 ומדליית הזהב של בת אל גטרר, באליפות אירופה בסנט פטרבורג, בשנת 2010.

היסטוריה

ההתאחדות הישראלית לטאקוונדו נוסדה בשנת 1980 כעמותה רשומה על ידי מישל מדר באישור ההתאחדות העולמית לטאקוונדו ה-WTF. מדר, חגורה שחורה דאן 5, שופט בינלאומי, מאמן לאומי מוסמך וחניכו של מסטר ליו קינג (צרפת) פתח את המועדון הראשון ברחביה בירושלים ב-1977. ממועדון זה, צמחו המאמנים הבכירים של הענף כיום. בשנת 1981 התקיימה אליפות ישראל הראשונה. ב-1990 התקיים קורס ראשון למדריכי טאקוונדו מוסמכים של מכון וינגייט. ב-1995 נפתח מרכז לאמנויות הלחימה באצטדיון טדי בירושלים לאימוני נבחרת ישראל, אותה מאמנים יחיעם שרעבי, מייסד מועדון שרעבי אמנויות לחימה, ומרק ברגינרסקי, המאמן הנבחרת של מועדון אחי יהודה.
במהלך השנים היו ניסיונות אחדים לייסד התאחדויות טאקוונדו נפרדות מההתאחדות שבראשותו של מדר, חלק מהן באסכולה שונה מה-WTF. אולם, על פי רוב הן לא עמדו בתחרות עם ההתאחדות של מדר ונסגרו כעבור שנים אחדות מיום פתיחתן. יתרון הגודל של ההתאחדות של מדר אפשר לה לארגן תחרויות גדולות בין חניכי מועדונים שונים ובשל הצורך להשתתף בתחרויות כאלה, חניכי ההתאחדויות הקטנות נוטים לעזוב אותן ולהצטרף למועדונים של ההתאחדות הגדולה.

טאקוונדו בישראל כיום

הטאקוונדו הופיע לראשונה במשחקים האולימפיים של אולימפיאדת סיאול (1988) והוצג שנית באולימפיאדת סידני (2000). בסידני הוא זכה להתלהבות והצלחה. "אמנות לחימה לאומית וספורט לאומי של קוריאה, הוא אחת הירושות התרבותיות שבהן העם הקוריאני גאה ביותר, התפתחו לענף ספורט מודרני", כפי שהיטיב לבטא ד"ר און-יונג קים, סגן נשיא של הוועד האולימפי הבינלאומי ונשיא ההתאחדות העולמית לטאקוונדו.
תחת ניהולה של ההתאחדות פועלים כיום 78 מועדונים, והגדול שבהם הוא מועדון אחי יהודה. במועדונים אלו מתאמנים אלפי ספורטאים מקצוענים וחובבניים. מאפייני הטאקוונדו הישראלי הם חשיבותו ואיכותו של הטאקוונדו הנשי, בנוסף, 70% מספורטאי ענף הטאקוונדו בישראל היום הם ספורטאיות וספורטאים קטינים המהווים את העתודה להתפתחות הענף בעשור הבא. בנוסף למועדונים הפעילים בכל רחבי הארץ, יש בירושלים מועדונים בכל השכונות, במסגרת פרטית או של רשות הספורט העירונית של עיריית ירושלים.
קיימת מסגרת ענפה של תחרויות, בין השאר, רובם ככולם של המועדונים מקיימים תחרויות ליגה פנימיות, על פי חוקי ההתאחדות, ספורטאי לא יכול לגשת למבחן חגורה שחורה, אם לא נכח בשלוש ליגות בשנה, בשלוש השנים שקדמו למבחן. בדרך זו, ההתאחדות מעודדת קיום של תחרויות, דבר שמוסיף ניסיון לספורטאים.
כמו כן, מתקיימת פעם בשנה אליפות ישראל בטאקוונדו לכל הגילאים : לבוגרים, נוער, קדטים, ילדים ואף ווטרנים. בתחרויות אלו, עושים המשתמשים שימוש במיגון אלקטרוני מתקדם.
במקביל לתקצוב שמקבלת ההתאחדות מתקציב המדינה מהיותה עמותה רשומה, נהנית ההתאחדות הישראלית מתמיכה כלכלית של ארגונים פילנתרופיים שונים. ההתאחדות, או העמותה, מפעילה תוכניות לשילוב אוכלוסיות חלשות בספורט האתגרי, וראויה לציון העבודה עם עולים חדשים אשר נהנים מגישה לספורט אתגרי ותחרותי ללא עלות מצדם של הספורטאים.
ההתאחדות הישראלית לטאקוונדו חברה בהתאחדות העולמית לטאקוונדו (World Taekwondo Federation), באיגוד האירופאי לטאקוונדו (European Taekwondo Union), חברה בוועד האולימפי בישראל ומוכרת על ידי מינהל הספורט.